Nomine Domini amen. Anno Domini mcdxxxiiii, jndiccione xij, die mensis Junii xx, pontificatus sanctissimi in Christo patris et domini nostri, domini Eugenii iiii anno iiiiº, hora tercia(rum) uel quasi, in sacristia in ecclesia Aboensi, in mei notarii publici et testium infra scriptorum presencia constitutus honorabilis vir magister Iohannes Ølyntu, canonicus dicte ecclesie ac altarista altaris sancti Bartholomej jbidem, nomine dicti altaris tenens in manu duas litteras patentes, scriptas in wlgari, sanas et integras nec in aliqua parte suspectas, sed omni prorsus vicio ac suspicione carentes, in medium produxit, easque legi et transsumi ac in publicam formam redigi humiliter supplicauit, quarum quidem litterarum vna fuit venerabilis viri domini Beronis Andree, prepositi Strengenensis ac canonici Vpsalensis, pie memorie, vero ipsius sigillo sigillata, in cuius medio erat sculpta ymago sancti Olaui regis et martiris quasi cum securi in sinistra manu et pomo in dextera; jn circumferencia vero sigilli continebantur hee littere: S Beronis Andree presbiteri. Alia vero littera erat honorabilis viri domini Reymari Gislonis, canonici Aboensis, vero ipsius sigillo sigillata, in cuius medio sculptus erat clypeus quasi stipitem arboris continens per transuersum cum ramis quasi prescissis; jn circumferencia vero legebantur hee littere: S Reymigii Gislonis presbiteri. Tenor prime littere de verbo ad verbum sequitur et est talis: Ffor allan mannom ok hwarium enom, som thetta breff (etc. Se n. 341). Tenor secunde littere sequitur in hec verba: Alla the dande mæn thetta breff læsa eller hora lesas helsar jak Remar Gislosson (etc. Se n. 436). Post quarum quidem litterarum produccionem et leccionem prefatus honorabilis vir, dominus Iohannes me notarium publicum, vna cum testibus inferius nominatis, cum instancia requisiuit, quatenus dictas litteras diligenter inspicere ac examinare vellem, easque sic inspectas et examinatas publica manu in formam publici instrvmenti transsumere seu transscribere curarem tali modo, vt ipsis transumptis vti veris originalibus tam in iudicio quam extra plena fides valeat adhiberi. Ego itaque Petrvs Olaui, presbiter, curatus in Corpo, clericus dyocesis Vpsalensis, publicus imperiali autoritate notarius, peticioni et requisicioni dicti domini Iohannis vtpote racionabilibus annuendo, iuxta debitum officii mei, visis et diligenter examinatis litteris antedictis, vna cum testibus infra scriptis, ipsasque veras et omni suspicione carere repertas per alium fidelem scribi et transumi feci, me ipso aliis prepedito, transumptasque, sicut premittitur, per memetipsum diligenti examine cum originalibus consultauj et hoc presens publicum instrvmentum exinde confeci signoque meo et nomine solitis et consuetis signaui, rogatus et requisitus in fidem et testimonium omnium premissorum. Acta sunt hec anno, die et loco quibus supra, presentibus ibidem honorabilibus et discretis viris dominis Magno archiedyacono, Andrea Ærelendi, prebendato sancti Iohannis in ecclesia cathedrali, quorum eciam sigilla presentibus sunt appensa in mayus robur et testimonium premissorum, jtem dominis Guttormo de Manu, Henrico de Sami, Henrico de Mustasara, curatis et quamplurimis aliis fidedignis clericis et laycis testibus ad premissa vocatis specialiter et rogatis.